KANTA-HÄMEEN SYYTTÄJÄNVIRASTO

	29.9.2008	

OIKEUSMINISTERIÖ, lainvalmisteluosasto
PL 25 00023 VALTIONEUVOSTO

Asia: Jatkokäsittelylupa hovioikeudessa

JATKOKÄSITTELYLUPA HOVIOIKEUDESSA

Mietinnössä on otettu huomioon eri vaihtoehdot jatkokäsittelyn kehittämiseksi hovioikeudessa. Eri vaihtoehtoja on selostettu kattavasti. Mietintö päätyy pitämään muutoksenhakulupajärjestelmää toimivimpana. Järjestelmää on selostettu varsin laajasti. Lienee myös selvää, että järjestelmä ottaa huomioon mm. ihmisoikeussopimusten vaatimukset.

Hovioikeuden ohittaminen muutoksenhakuasioissa ennakkopäätösratkaisun tekemistä varten on merkittävä uudistus, jolle ei ole nähtävissä negatiivisia puolia.

Jatkokäsittelylupajärjestelmää on selostettu mietinnössä varsin kattavasti ja perusteellisesti. Luvan myöntämiselle asetettavaa rajaa ei tulisi määrätä alle 9 kuukauden mittaisen käräjäoikeuden tuomion osalta. Tätä edellyttää jo säännökset kirjallisesta menettelystä, jossa rikoksesta epäilty voi suostua menettelyyn ja hänelle voidaan tuomita mainitun suuruinen rangaistus. Kolmen kuukauden mittainen käräjäoikeuden tuomio on liian alhainen, jotta uudistuksella saavutettaisiin ne tavoitteet, joihin uudistuksella pyritään - menettelyn keventämiseen.

Lupaperusteet ja -menettely on selostettu mietinnössä kattavasti. Perusteet ovat loogiset ja hyväksyttävissä.

Syyttäjän läsnäolovelvoite pääkäsittelyssä on välttämätöntä, kun otetaan vastaan todistelua. Harvoin tulee tilanteita, joissa kuullaan vastaajaa vain rangaistuksen mittaamiseen liittyvistä seikoista. Syyttäjän kuuleminen esim. puhelimitse on ajatuksena hyväksyttävissä tietyissä tilanteissa.

Pääkäsittelyn rajoittamiseen tulisi kiinnittää entistä enemmän huomiota. Ei ole tarkoituksenmukaista ottaa kaikkea samaa todistelua vastaan myös hovioikeudessa. Esivalmistelulla tulisi tehokkaammin selvittää asiassa riitaiset seikat ja keskittyä siltä osin todistelun vastaanottamiseen. Hovioikeuskäytäntö on tässä suhteessa kehittynyt parempaan suuntaan ja näin voidaan paremmin keskityttyä oleelliseen oikeudenkäyntiaineistoon ja samalla nopeuttaa pääkäsittelyä. 

Timo Koskimäki
johtava kihlakunnansyyttäjä